題曹兄耕綠軒
作者：方岳
朝代：宋

paragraphs: 煙蒼蒼，水茫茫。
鵓鴣喚雨蓑笠忙，春泥滑滑蒲稗長。
駕犂叱叱牛力强，高田低田齊下秧。
隔林人家炊黍香，有來饁者雙屨忙。
煮芹燒筍各有將，小休吾牛飯前岡。
共洗老瓦沽村場，相與醉語牆下桑。
此爲豳詩第幾章，轉頭䆉稏秋風黄。
嗚呼吾人讀書政如此，諸人讀書不如睡。
君不聞建隆聖人之玉音，者也之乎助何事。